-----------------------------------------------------------------------
  1. ปัจจัยความเสี่ยง

  -----------------------------------------------------------------------

1.1 ความเสี่ยงจากการประกอบธุรกิจ

ความเสี่ยงเรื่องวัสดุก่อสร้าง

บริษัทฯ ได้ตระหนักถึงความเสี่ยงเรื่องวัสดุก่อสร้าง และมีการเตรียมการไว้รองรับแล้ว โดยบริษัท
ฯ
มีวิธีบริหารต้นทุนการก่อสร้างตั้งแต่ช่วงการออกแบบตลอดจนได้ทำสัญญาจ้างเหมาทั้งค่าแรงและค่าวัสดุก่อสร้างกับผู้รับเหมา
โดยผู้รับเหมาจะเป็นผู้จัดหาวัสดุและอุปกรณ์ก่อสร้างส่วนใหญ่ ส่วนบริษัทฯ
จะจัดหาวัสดุก่อสร้างบางประเภทที่บริษัทฯ เป็นคู่ค้ากับผู้ผลิตหรือตัวแทนจำหน่ายรายใหญ่
ซึ่งจะได้ราคาที่เป็นส่วนลดโครงการ
พร้อมกับจะติดตามการเคลื่อนไหวของราคาและประมาณราคาไว้ล่วงหน้า
ซึ่งหากจำเป็นก็จะสั่งซื้อไว้ล่วงหน้าโดยจะจัดซื้อคราวละมากๆ
ทำให้สามารถต่อรองราคาและควบคุมต้นทุนค่าก่อสร้างได้
รวมทั้งสามารถบริหารและควบคุมคุณภาพและมาตรฐานของบ้านตามที่กำหนดไว้ได้ และทางบริษัทฯ
ได้มีการศึกษาทางเลือกในการใช้วัสดุแต่ละประเภทที่ทดแทนกันได้
โดยเลือกใช้ให้เหมาะสมกับแต่ละสถานการณ์

ความเสี่ยงในการจัดซื้อที่ดิน

การจัดซื้อที่ดินเป็นหนึ่งในต้นทุนหลักของบริษัทฯ โดยคิดเป็นประมาณร้อยละ 20
ของต้นทุนรวมสำหรับโครงการแนวสูง และมากถึงร้อยละ 50 สำหรับโครงการแนวราบ ดังนั้น
หากบริษัทฯซื้อที่ดินในราคาที่สูงกว่าคู่แข่งในบริเวณเดียวกันเพียงร้อยละ 10 จะส่งผลให้บริษัทฯ
มีต้นทุนรวมเบื้องต้นที่สูงกว่าคู่แข่งที่ร้อยละ 2 สำหรับโครงการแนวสูง และมากถึงร้อยละ 5
สำหรับโครงการแนวราบ

จากการที่มีผู้ประกอบการจำนวนมากสนใจที่จะพัฒนาโครงการในทำเลใกล้เคียงกันตามที่เป็นที่นิยมของผู้บริโภค
เช่น คอนโดมิเนียมใกล้รถไฟฟ้า เป็นต้น ทำให้ราคาที่ดินในบริเวณดังกล่าวถีบตัวสูงขึ้นอย่างรวดเร็ว
อีกทั้งยังทำให้อุปทานในบริเวณดังกล่าวเพิ่มขึ้นมากด้วย
ดังนั้นจึงก่อให้เกิดความเสี่ยงที่เพิ่มขึ้นในกรณีที่ราคาขายเฉลี่ยที่สูงขึ้นตามราคาที่ดินนั้นอาจสูงกว่าราคาขายที่เหมาะสมกับอุปสงค์ที่ยังคงเหลืออยู่ในตลาดได้

อีกความเสี่ยงหนึ่งในด้านการจัดซื้อที่ดินเกี่ยวเนื่องกับสภาวะการเมืองของประเทศ
ความไม่แน่นอนในด้านการพัฒนาระบบขนส่งมวลชนต่างๆ
มีผลกระทบโดยตรงต่อราคาที่ดินในบริเวณที่แนวเขตการพัฒนาตัดผ่าน
โดยผู้ประกอบการมีความเสี่ยงทั้งกับการเปลี่ยนผังและแนวเวนคืน
รวมทั้งเสี่ยงต่อความตกต่ำของราคาที่ดิน หากระบบขนส่งมวลชนที่มีการวางแผนไว้ล้มเลิกไป
หรือยืดระยะเวลาการก่อสร้างออกไป ด้วยเหตุนี้บริษัทฯ
จึงไม่มีนโยบายการซื้อที่ดินเก็บไว้เพื่อรอการพัฒนาเป็นจำนวนมาก เว้นแต่จะเป็นที่ดินที่บริษัทฯ
เล็งเห็นว่ามีศักยภาพสูงในการพัฒนาและราคาอยู่ในระดับที่ให้ผลตอบแทนการลงทุนสูง ทั้งนี้ บริษัทฯ
มีนโยบายการวางแผนจัดซื้อที่ดินในขนาดที่เหมาะสมและเร่งพัฒนาโครงการเพื่อให้สามารถเปิดและปิดการขายได้ในเวลาอันสั้น
เพื่อลดความเสี่ยงและเพื่อลดต้นทุนทางการเงิน
ทั้งนี้บริษัทฯจะกระจายการจัดซื้อที่ดินไม่ให้กระจุกตัวอยู่ในทำเลใดทำเลหนึ่ง
โดยกระจายการซื้อไปตามทำเลต่างๆ รอบทิศของกรุงเทพฯ ที่เป็นที่นิยมในการอยู่อาศัย
รวมทั้งมีระบบขนส่งมวลชนอาทิ รถไฟฟ้า นอกจากนี้ ก่อนการตกลงซื้อที่ดินแปลงใด บริษัทฯ
จะมีการสำรวจและจัดทำการศึกษาความเป็นไปได้ทางการตลาดและทางการเงินรวมทั้งศึกษาถึงข้อจำกัดทางกฎหมายและตรวจสอบกรรมสิทธิ์อย่างละเอียดเพื่อลดความเสี่ยงในทุกๆ
ด้านก่อน

ความเสี่ยงของการก่อสร้างและเทคโนโลยี

จากสภาพการแข่งขันที่สูงส่งผลต่อการหาผู้รับเหมาเพื่อรองรับการขยายกำลังการผลิต
ซึ่งในเรื่องนี้บริษัทฯ ได้มี สัมพันธภาพและสร้างพันธมิตรในกลุ่มผู้รับเหมางานก่อสร้าง
พร้อมทั้งมีการเสาะหาผู้รับเหมาจากทุกช่องทางเพื่อทดสอบและขึ้นทะเบียนไว้เป็นจำนวนที่สามารถจะทำให้การก่อสร้างดำเนินการได้ตามแผน
บริษัทฯ มีทีมออกแบบเพื่อออกแบบและเลือกใช้วัสดุที่เหมาะสมเพื่อให้สามารถก่อสร้างได้ง่าย
มีคุณภาพและอายุการใช้งานที่คงทนยาวนาน ซึ่งจะทำให้ลดปัญหาการซ่อมบำรุงงานก่อสร้างด้วย
สำหรับเทคโนโลยี บริษัทฯ จะมีการทดสอบผู้รับเหมาและคัดเลือกผู้รับเหมาที่มีความเชี่ยวชาญ
มีเทคโนโลยีที่เหมาะสมและมีการศึกษาเทคโนโลยีใหม่ๆ อย่างสม่ำเสมอ
โดยพิจารณาทั้งข้อดีและข้อจำกัดอย่างรอบด้านก่อนพิจารณานำมาใช้งาน
โดยเฉพาะโครงการอาคารสูง จะมีการศึกษาและพัฒนารูปแบบการก่อสร้างโดยอาศัยระบบ
เครื่องมือ และเทคโนโลยีที่ทันสมัยขึ้นทุกครั้งที่มีการพัฒนาโครงการใหม่
มีการปรับเปลี่ยนให้วิธีการก่อสร้างสอดคล้องกับสถานะปัจจุบันและเทคโนโลยีที่เปลี่ยนแปลงเสมอ
ส่วนในด้านบริษัทฯ
ก็มีผู้เชี่ยวชาญที่พอเพียงที่จะควบคุมงานก่อสร้างให้ได้มาตรฐานโดยมีการพัฒนาเทคโนโลยีอยู่ตลอดเวลา
พร้อมทั้งมีแผนการฝึกอบรมเพื่อพัฒนาให้กับผู้ควบคุมงานบริษัทฯ ผู้รับเหมางานก่อสร้าง
และทีมงานบริหารโครงการของบริษัทฯมีการประชุมร่วมกันเพื่อรับฟังปัญหา ข้อคิดเห็น ข้อเสนอแนะ
มีการประเมินผลงานก่อสร้างของผู้รับเหมาและแจ้งให้ทราบเพื่อที่จะนำมาพัฒนากระบวนการก่อสร้างให้เกิดประสิทธิภาพและคุณภาพดีขึ้นเรื่อยๆ
บริษัทฯ จึงมีความมั่นใจว่าจะแก้ปัญหาการขาดแคลนผู้รับเหมา และการก่อสร้างมีมาตรฐาน
มีการใช้เทคโนโลยีอย่างเหมาะสม

ความเสี่ยงจากภาวะการแข่งขันที่เปลี่ยนแปลงไปของธุรกิจอสังหาริมทรัพย์

จากความไม่แน่นอนทางการเมือง
ส่งผลให้ตลาดอสังหาริมทรัพย์ไทยอยู่ในภาวะชะลอตัวช่วงครึ่งปีแรกของปี 2550
โดยสามารถสังเกตุเห็นได้จากการปรับตัวลดลงของยอดขายที่อยู่อาศัยราคาแพง
อย่างไรก็ตามที่อยู่อาศัยราคาไม่สูงมากนัก (1-3 ล้านบาท)
ซึ่งส่วนใหญ่เกิดจากความต้องการที่อยู่อาศัยจริงของผู้บริโภคนั้นยังสามารถก้าวต่อไปได้อย่างมั่นคง
โดยเฉพาะในส่วนของอาคารชุดใกล้รถไฟฟ้าและทำเลศักยภาพใกล้ชุมชนเมืองต่างๆ
ตามแนวทางการบริโภคที่เปลี่ยนไปของผู้ซื้ออสังหาริมทรัพย์

โดยแนวโน้มตลาดในช่วงรอยต่อของปี 2550-2551
นี้เป็นที่น่าสังเกตุว่าผู้ประกอบการที่ยังคงเปิดโครงการใหม่นั้นล้วนเป็นผู้ประกอบการรายใหญ่ เช่น
บริษัทมหาชนต่างๆ ทั้งสิ้น
เนื่องมาจากภาวะการแข่งขันที่สูงขึ้นตลอดช่วงหลายปีหลังสภาพเศรษฐกิจที่ไม่เอื้ออำนวยต่อบรรยากาศการซื้ออสังหาริมทรัพย์มากนัก
รวมทั้งราคาวัสดุก่อสร้างและที่ดินที่เพิ่มสูงขึ้นอย่างต่อเนื่อง
ส่งผลให้ผู้ประกอบการรายย่อยถูกบีบด้วยกำไรขั้นต้นที่ลดลงจนต้องออกจากตลาดไปหลายราย

บริษัท ศุภาลัย จำกัด (มหาชน) ได้เล็งเห็นถึงการเปลี่ยนแปลงดังกล่าว
จึงได้มีการกำหนดนโยบายและกลยุทธ์ในการที่จะพัฒนาโครงการอย่างเหมาะสมกับสภาวะการเมือง
เศรษฐกิจ พฤติกรรมของผู้บริโภค และการแข่งขันที่เปลี่ยนแปลงไป โดยบริษัทฯ
ได้มีการติดตามศึกษาสถานการณ์ของธุรกิจอสังหาริมทรัพย์อยู่ตลอดเวลา
เพื่อปรับนโยบายและกลยุทธ์ของบริษัทฯ ให้สอดคล้องกับสถานการณ์ที่เปลี่ยนแปลงไป
รวมถึงการนำเสนอสินค้าและบริการให้ตรงกับความต้องการของลูกค้าได้อยู่เสมอ
ซึ่งที่ผ่านมานั้นได้ส่งผลให้บริษัทฯ
ประสบความสำเร็จในการปิดการขายโครงการหลายโครงการได้ในระยะเวลาอันสั้น

นอกจากนี้ บริษัทฯ ยังเล็งเห็นถึงความเสี่ยงในการลงทุนเพื่อการพัฒนาโครงการใหม่ๆ
ในภาวะการแข่งขันที่ดุเดือดขึ้นระหว่างผู้ประกอบการขนาดใหญ่ด้วยกัน
จึงมีมาตรการป้องกันความเสี่ยงโดยก่อนการลงทุนทุกโครงการ บริษัทฯ
จะทำการศึกษาวิเคราะห์ความเป็นไปได้ของโครงการลงทุนดังกล่าวอย่างละเอียด
ทั้งในแง่ของทำเลที่ตั้ง พฤติกรรมของกลุ่มลูกค้าเป้าหมาย รูปแบบของสินค้าที่เหมาะสม
สภาพแวดล้อมต่างๆ ทั้งในด้านการคมนาคม การตลาด การแข่งขัน
การวิเคราะห์ทางการเงินของโครงการ ฯลฯ เพื่อสร้างความมั่นใจในการลงทุนอย่างมีประสิทธิภาพ

ความเสี่ยงในการสร้างบ้านพร้อมขาย (Pre-built)

การดำเนินนโยบายสร้างบ้านพร้อมขายได้รับความนิยมจากผู้บริโภคมากพอสมควรและเป็นกลยุทธ์ที่ผู้ประกอบการหลายๆ
แห่งรวมทั้งบริษัทฯ นำมาใช้เพื่อสร้างความเชื่อมั่นให้กับลูกค้า
และสอดคล้องกับสภาพตลาดสินเชื่อรายย่อยเพื่อที่อยู่อาศัยที่มีการแข่งขันของสถาบันการเงินที่เสนอวงเงินสินเชื่อสูงสำหรับบ้านสร้างเสร็จพร้อมขาย
แต่การดำเนินธุรกิจดังกล่าวจำเป็นต้องมีเงินทุนสูงและมีความเสี่ยงหากสถานการณ์เปลี่ยนแปลงไปหรือลูกค้าไม่พอใจในบ้านที่สร้างเสร็จแล้ว
อย่างไรก็ตาม ในกรณีของบริษัทฯ ความเสี่ยงด้านนี้จะไม่สูงมากนัก
เนื่องจากการสร้างบ้านพร้อมขายของบริษัทฯ จะดำเนินการเป็นเฟส
และจะมีการประเมินสถานการณ์การขายอย่างใกล้ชิดโดยแต่ละเฟสจะสร้างประมาณ 30
ยูนิตซึ่งจะเริ่มเปิดขายเมื่อมีบ้านบางส่วนสร้างแล้วเสร็จ (Pre-built)
และบ้านบางส่วนอยู่ระหว่างการก่อสร้าง (Semi Pre-built)
และในกรณีที่ลูกค้ามีความประสงค์จะซื้อหรือต้องการเปลี่ยนแปลงวัสดุสำหรับบ้านหลังที่อยู่ระหว่างการก่อสร้างบริษัทฯ
ก็จะยืดหยุ่นให้สามารถทำได้ นอกจากนี้บริษัทฯ มีความเชื่อมั่นว่าประสบการณ์ของบริษัทฯ
ในธุรกิจนี้สามารถปรับตัวให้สอดคล้องกับความต้องการของผู้ซื้อและสภาพการแข่งขัน ทั้งด้านขนาด
คุณภาพ
และราคารวมถึงการออกแบบบ้านที่มุ่งตอบสนองความพึงพอใจของลูกค้าสูงสุดและการให้ความสำคัญในด้านการควบคุมคุณภาพอย่างเคร่งครัดจะช่วยลดความเสี่ยงในด้านดังกล่าวลงได้อีกทางหนึ่ง

ความเสี่ยงทางด้านกฎหมาย

การดำเนินธุรกิจอุตสาหกรรมนี้มีความเสี่ยงที่อาจพบได้ เช่น
การถูกจำกัดประโยชน์ในการใช้พื้นที่ในการก่อสร้างอาคารบางประเภท เขตจำกัดความสูง
ระยะถอยร่นของอาคาร
รวมทั้งปัญหาพิพาทแนวเขตที่ดินกับเจ้าของที่ดินข้างเคียงตลอดจนปัญหาการร้องเรียนระหว่างการก่อสร้าง
หรือการถูกเวนคืนที่ดินเพื่อการก่อสร้างสาธารณูปโภคของภาครัฐ
หรือปัญหาอันเกิดจากการแก้ไขกฎหมาย ประกาศ
และข้อกำหนดต่างๆของทางราชการที่มีผลบังคับใช้ในระหว่างที่บริษัทฯ
ถือครองที่ดินแล้วแต่อยู่ระหว่างการเตรียมงานเพื่อขออนุญาตต่อหน่วยงานที่เกี่ยวข้อง

ความเสี่ยงทางการเงิน

ความเสี่ยงเกี่ยวกับสภาพคล่องจากการชำระคืนหนี้สินเชื่อโครงการ (Project Finance)

แหล่งเงินทุนส่วนใหญ่ในการดำเนินการและการขยายโครงการของบริษัทฯ
จะมาจากสินเชื่อโครงการ (Project Finance) และส่วนที่เหลือมาจากเงินทุนของบริษัทฯ โดย
ณ วันที่ 31 ธันวาคม 2550 บริษัทฯ มีเงินกู้ยืมที่เป็นสินเชื่อโครงการจำนวน 2,123 ล้านบาท
จากสถาบันการเงิน โดยกำหนดเงื่อนไขการชำระคืนเงินกู้คือเมื่อบริษัทฯ
โอนกรรมสิทธิ์บ้านให้ลูกค้าแล้ว ให้บริษัทฯ นำเงินบางส่วนมาชำระคืนเงินต้นและดอกเบี้ย
ดังนั้นภายหลังชำระคืนเงินกู้แล้ว บริษัทฯ
ยังเหลือเงินบางส่วนมาใช้หมุนเวียนในการดำเนินงานและชำระหนี้สินอื่นๆ
หากเมื่อถึงกำหนดโอนแล้วไม่สามารถโอนกรรมสิทธิ์ได้จะเกิดความเสี่ยงการขาดสภาพคล่องในการดำเนินงาน
อย่างไรก็ตามผลการดำเนินงานในปีที่ผ่านมาเมื่อถึงกำหนดการโอนกรรมสิทธิ์ บริษัท ฯ
สามารถโอนบ้านได้ตามเป้าหมาย
โดยเฉพาะโครงการอาคารชุดพักอาศัยซึ่งมีมูลค่าโครงการประมาณ 1,700 ล้านบาท
สามารถโอนได้เกือบ 100 % และชำระหนี้โครงการได้หมดแล้ว และต่อมาในไตรมาส 4
เริ่มโอนกรรมสิทธิ์อาคารชุดพักอาศัยโครงการหนึ่งและคาดว่าภายในไตรมาส 1 ปี 2551 บริษัทฯ
จะสามารถชำระคืนหนี้ได้ทั้งหมด นอกจากนี้แล้วในปี 2550 ที่ผ่านมาบริษัทฯ
เปิดโครงการใหม่จำนวน 8 โครงการ
รวมทั้งโครงการเดิมที่อยู่ระหว่างการก่อสร้างซึ่งใช้เงินลงทุนจำนวนมากแต่
บริษัทฯและบริษัทย่อยยังดำรงอัตราส่วนหนี้สินที่ภาระดอกเบี้ยสุทธิต่อส่วนของผู้ถือหุ้น (Gearing
Ratio) ให้อยู่ที่ 73 % ถือว่าความเสี่ยงทางการเงินของบริษัทฯ
อยู่ในระดับต่ำเมื่อเทียบกับผู้ประกอบการธุรกิจอสังหาริมทรัพย์ในกลุ่มธุรกิจเดียวกัน นอกจากนี้บริษัทฯ
และบริษัทย่อยยังต้องรักษาเงื่อนไขอื่นๆ ตามสัญญาเงินกู้ยืม เช่น

-   การจ่ายเงินปันผล บริษัทฯ จะต้องไม่จ่ายเงินปันผล ไม่ว่าเฉพาะกาลหรือประจำปี
    หรือแจกจ่าย ให้ผลประโยชน์ หรือผลตอบแทนใดๆ แก่ผู้ถือหุ้นไม่ว่ารายหนึ่งหรือทั้งหมด
    และไม่ว่าด้วยวิธีการใด
    เว้นแต่ผู้ให้กู้เห็นว่าการดำเนินการดังกล่าวไม่กระทบกระเทือนต่อความสามารถในการชำระหนี้ของผู้กู้ก่อน

-   การลดทุนเรือนหุ้น บริษัทฯ จะต้องไม่ลดทุนจดทะเบียน

-   การควบหรือรวมกิจการกับนิติบุคคลอื่น บริษัทฯ จะต้องไม่เข้าควบกับนิติบุคคลอื่น
    หรือจัดตั้งหรือลงทุนในนิติบุคคลอื่นเพื่อดำเนินงานแทนหรือร่วมกับนิติบุคคลอื่นด้วยประการใดๆ
    ก็ตาม เว้นแต่จะได้รับความยินยอมล่วงหน้าเป็นหนังสือจากผู้ให้กู้ก่อน และนิติบุคคลนั้นๆ
    จะต้องเข้าร่วมรับผิดชอบในบรรดาหนี้สินตามสัญญานี้ร่วมกับผู้กู้ด้วย

ความเสี่ยงจากอัตราดอกเบี้ย

จากแนวโน้มของอัตราดอกเบี้ยปรับตัวขึ้นบ้างในช่วง 2 – 3 ปี ที่ผ่านมา บริษัทฯ
ได้มีมาตรการป้องกันความเสี่ยงจากอัตราดอกเบี้ยเพื่อมิให้ต้นทุนทางการเงินสูง
โดยได้ดำเนินการออกหุ้นกู้ดังนี้

1. เมื่อวันที่ 7 มกราคม 2547 บริษัทฯ ได้ออกหุ้นกู้ชนิดระบุชื่อผู้ถือประเภทมีหลักประกันจำนวน
550 ล้านบาท อัตราดอกเบี้ยร้อยละ 4.50 ต่อปี โดยชำระคืนเมื่อครบกำหนดปีที่ 1 และ 2 ปีละ
137.50 ล้านบาท และเมื่อวันที่ 7 มกราคม 2550 บริษัทฯ
ได้ชำระคืนหนี้หุ้นกู้มีประกันดังกล่าวทั้งหมด จำนวน 275 ล้านบาท

2. เมื่อวันที่ 10 กันยายน 2550 บริษัทฯ ได้ออกหุ้นกู้มีประกัน อายุ 2 ปี อัตราดอกเบี้ยร้อยละ
4.675 ต่อปี จำนวน 1ล้านหน่วย มูลค่าที่ตราไว้หน่วยละ 1,000 บาท ราคาเสนอขายหน่วยละ
1,000 บาท คิดเป็นจำนวนเงินรวม 1,000 ล้านบาทเสนอขายแก่ประชาชนทั่วไป
โดยมีวัตถุประสงค์เพื่อใช้ในการซื้อที่ดินสำหรับโครงการใหม่และใช้เป็นเงินทุนหมุนเวียนในการดำเนินงาน
และเพื่อลดความเสี่ยงของอัตราดอกเบี้ยที่มีแนวโน้มปรับตัวสูงขึ้นในอนาคต ทั้งนี้บริษัท ฯ
มีแผนที่จะนำเงินที่ได้จากการโอนห้องชุดที่ทำสัญญาจะซื้อจะขายแล้วที่จะโอนในปี 2552
มาชำระคืนหุ้นกู้เมื่อครบกำหนดไถ่ถอนวันที่ 10 กันยายน 2552

อนึ่ง บริษัทฯ
ได้ชำระคืนหุ้นกู้ที่ไม่มีประกันตามแผนการปรับปรุงโครงสร้างหนี้ซึ่งครบกำหนดไถ่ถอนวันที่ 22
สิงหาคม 2550 อัตราดอกเบี้ยร้อยละ 2.5 ต่อปี จำนวน 234.90 ล้านบาท ทำให้ปัจจุบันบริษัทฯ
ไม่มีภาระหนี้จากการปรับโครงสร้างหนี้แล้ว

ความเสี่ยงจากการเข้าไปช่วยเหลือทางการเงินในบริษัทย่อยหรือบริษัทที่เกี่ยวข้อง

บริษัทฯ มีนโยบายช่วยเหลือทางการเงินโดยให้กู้ยืมและค้ำประกันบริษัทย่อยหรือบริษัทที่เกี่ยวข้อง
ซึ่งอาจมีความเสี่ยงที่จะทำให้เกิดค่าใช้จ่ายหรือมีภาระผูกพันถ้าหากบริษัทย่อยหรือบริษัทที่เกี่ยวข้องไม่สามารถชำระคืนหนี้ได้
อย่างไรก็ตามการให้ความช่วยเหลือดังกล่าวบริษัทฯ ได้จำกัดเฉพาะบริษัทที่บริษัทฯ
มีอำนาจในการควบคุมและบริหารเท่านั้น ทั้งนี้เพื่อป้องกันความเสี่ยงดังกล่าว
และก่อนที่จะทำรายการที่มีความเกี่ยวโยงกันทุกครั้ง บริษัทฯ
จะปฏิบัติตามหลักเกณฑ์รายการที่เกี่ยวโยงกันตามแนวทางของตลาดหลักทรัพย์ กล่าวคือ บริษัทฯ
จะเสนอขอความเห็นจากคณะกรรมการตรวจสอบและขออนุมัติจากคณะกรรมการบริษัท
และ/หรือที่ประชุมผู้ถือหุ้นในกรณีที่เข้าเกณฑ์ตามที่ตลาดหลักทรัพย์แห่งประเทศไทย กำหนด

นอกจากนี้แล้วหากบริษัทฯ และ/หรือบริษัทย่อยมีสภาพคล่องส่วนเกิน บริษัทฯ
และ/หรือบริษัทย่อยจะบริหารจัดการให้เกิดผลตอบแทนและประโยชน์สูงสุดแก่กลุ่มบริษัททั้งทางตรงและทางอ้อมในฐานะที่บริษัทฯ
เป็นผู้ถือหุ้นใหญ่ด้วยการให้กู้ยืมระหว่างกัน สำหรับในปีที่ผ่านมาบริษัท หาดใหญ่นครินทร์ จำกัด
และบริษัท ศุภาลัยอิสาน จำกัด
ซึ่งเป็นบริษัทย่อยแห่งหนึ่งมีสภาพคล่องส่วนเกินจึงได้ให้ความช่วยทางการเงินแก่บริษัทฯ
และบริษัทย่อยอื่น โดยคิดอัตราดอกเบี้ยในอัตราที่ต่ำกว่าต้นทุนทางการเงินที่บริษัทฯ
หรือบริษัทย่อยกู้จากสถาบันการเงินร้อยละ 0.50 ต่อปี